  Майя Бывальцева Анжелика Тихонова корреспондент 17-тӥ толсуре Ижкарын Вань удмуртъёслэн «Удмурт Кенеш» огазеяськонзылэн XIV ӧтчамаз Удмуртиысь но мукет улосвылъёсысь 375 делегатъёс но 100 ӧтем куноос пырисько. Ужрадын ивортодэтъя «Удмуртия» агентстволэн корреспондентэз но ужа. Киров улосвылысь сизьым муртлэсь делегаци вуиз. Ватка удмуртъёслэн йӧскалык центрзылэн кивалтӥсезлэн воштӥсез, «Чипчирган» удмурт калык ансамбльлэн кивалтӥсез Надежда Исаева удмуртъёслэн ньылетӥяз ӧтчамазы лыктӥз ни шуыса вераз. Весь витиськом палэнысь удмуртъёслы юрттэмзэс, пичи-пичи книгаосын. Милям куать районамы уло удмуртъёс, вань отын библиотекаос но, школаос но, садикъёс но, вот тӥнь соослы пичи гинэ литератураос ньыль арлы огпол ке но яке кык арлы огпол ке но… издательствоос мед вуысалзы ми доры шуса верам потэ. Татарстанъёс котькытын улӥсь бигеръёслы келяло, удмуртъёслэн сыӵе йылолзы ӧвӧл, и со понна туж сюлэм бӧрдэ. Арысь аре каждой съездэ лыктыку малпаськом весь умойгес луоз, тодазы уськытозы, сётозы Надежда Исаева, Вань удмуртъёслэн XIV ӧтчамзылэн делегатэзОзьы ик Надежда Исаева Вятские Поляны карын ньыль арлы одӥг пол удмурт лулчеберетлы сӥзем арня ортчытъяло шуыса вераз. Кык арлы одӥг пол «Аран быдтон» но «Бускельёсын пумиськон» улосвылкуспо фестивальёс радъяло. Котькуд ёросын пичи-пичи праздникъёс ортчытъясьёс вань, пусйиз Надежда Исаева. Слободской ёросын, кылсярысь, «Выжы» фестивале куноосты люкало. Озьы ик со «Удмурт Кенешлэн» ыстэм муртъёсыз, Удмуртиысь коллективъёс ӵемгес мед вуылозы вылэм шуыса вераз. «Фермер Удмуртии» кооперативлэн кивалтӥсез Пётр Бобров та ӧтчам гуртэз утёнлы сӥзем программаен мед потысал шуыса мылкыдзэ вераз. Солэн кылъёсызъя, гуртын ужасьёс уг тырмо, соин ик ачиз гурт но, соин валче удмуртлык но, быре. Если ми турттӥськом удмурт калыкез, удмурт культураез кельтыны на дунне вылэ, то ми нырысь ик кулэ юрттэт сётыны самой пичи гуртъёслы, чтобы отын гурт калык мед улоз, культураез развивать мед кароз, ужез мед нуоз. Гурт калык кошкиз ке городэ, милям отын культура быре, и удмуртлык сокуен можно шуын быре со территориын, кытын ке быриз гурт Пётр Бобров, Вань удмуртъёслэн XIV ӧтчамзылэн делегатэзБадӟым форуме люкаськемъёслы ӟечкылан но сӥзён кылъёсын Удмуртилэн тӧроез Александр Бречалов, Кун Кенешлэн тӧроез Владимир Невоструев, элькун министерствоослэн кивалтӥсьёссы вазиськизы. Улосвыллэн тӧроез истори тодосъя докторлы, профессорлы Кузьма Куликовлы «Удмурт Элькунлэн дано кунмуртэз» пус сётӥз, озьы ик кӧня ке муртэ таукаронъёсыныз пусйиз. Пленарной кенешон бере ӧтчам тямыс секциосын ужзэ азьланьтоз: - Туала вакытэ кыл ласянь политикаез быдэсъянлэн аспӧртэмлыкъёсыз но эрикрадъя инъетэз; - Удмурт кылэз но лулчеберетэз нылпи садъёсын но школаосын дышетон сӧзнэт; - Карын удмурт кыллэн азинскемез; - Удмурт йӧскалык культура туала вакытэ: вормонъёс но азинскыны луонлыкъёс; - Удмурт кылын ивор вӧлмытӥсь ёзъёс цифровизация вакытэ: выль куронъёс, кышкытлыкъёс но луонлыкъёс; - Удмурт семьялэн асшӧдонэз но тазалыкез; - Улослэсь туссэ но данзэ кылдытон но туризмез азинтон; - Удмурт егитъёс: вашкалаез но туалаез. Собере тӧроез быръёнъёс ортчозы. Тодэ вайытом, ивортодэтъя «Удмуртия» агентство ӧтчамлэн пленарной кенешонысьтыз меӵак возьматон нуэ.  Тегъёс: Мерлык Ижкар Удмуртия удмуртъёс 100ар  